# Joana Abrines

Joana Abrines (Inca, 1984) és una poeta, música i periodista balear que escriu en català i castellà. És llicenciada en periodisme per la Universitat de Madrid i la de São Paulo, i compta amb un postgrau en guió televisiu per a programes d'humor i entreteniment.
Actualment treballa a la Fundació Mallorca Literària. Abans treballà cinc anys al Centre de Cultura Contemporània de Barcelona, i allí, entre altres coses, portà la documentació audiovisual de l'exposició Pantalla Global, la programació de Canal Alfa del festival de literatura amplificada Kosmopolis. També s'encarregà de la producció del programa televisiu “Soy Cámara”, coproduït pel CCCB i TVE.
La seua faceta de poeta s'ha vist reconeguda en guanyar, l'any 2010, el premi E-poemes de La Vanguardia amb el videopoema «I’Marte». A més, en aquest mateix any autopublicà el poemari Poseía Poesía il·lustrat per Joan Garau i musicat per Joan i Pep Garau, amb qui forma el col·lectiu Impar3en1. La seua obra forma part de diverses antologies com ara Amb accent a la neutra. Antologia de dones poetes a Mallorca (Lleonard Muntaner, 2014, ISBN 9788416116294), Caldo de Cultivo, El Comecuentos (relats breus, Silva Editorial, Tarragona, 2012) i Anonimos 2.0. També és una de les poetes compilades al documental Som Elles, a la web-sèrie Disertando a la hora del postre, i al Festival Nuevas Realidades Videopolíticas.
És co-coordinadora de l'Aparador de Poesia de l'Espai Mallorca, amb Maria Antònia Massanet, col·labora mensualment en el programa radiofònic «La Inercia» i, a més a més, reuneix continguts de temes relacionats amb l'art i literatura, poemes, escrits breus i reflexions personals al seu "quadern de bitàcola" o bloc, Joana Abrines // Versos ilustrados (en català i castellà).
Ha realitzat videopoemes que s'han projectat a diversos festivals, com ara “Fluxus BCN”. Ha realitzat durant 5 anys tallers d'escriptura per a adults i infants a la Xarxa de Biblioteques de Mallorca, i fa 4 anys que treballa en projectes relacionades amb la maternitat, dirigint el documental Maternitats subversives, produït pel Centre de Cultura Contemporània de Barcelona, i està preparant un seminari sobre «Maternitat(s). Et vaig escriure de nit i et vaig llegir de dia, el retorn va ser etern». «Som Tantíssimes» és el seu cant a la sororitat i ha coordinat l'espectacle homònim dins l'Any Salvà dedicat a la primera poeta moderna catalana, fent una genealogia de la poesia catalana des de Maria Antònia Salvà fins a Maria Mercè Marçal.

## Referències

* 1 2 3 Joana Abrines Tot suma Consulta 25 de març del 2017
* ↑ JOANA ABRINES Curly Commas Arxivat 2017-03-26 a Wayback Machine. Consulta 25 de març del 2017
* 1 2 Ftixa de Joana Abrines a la Poeteca (català) [Accedit el 14-10-2020].
* ↑ «Poseía poesía, el libro-cd», entrada al bloc de la Joana Abrines, 19 d'agost del 2010. [Accedit el 14-10-2020].
* ↑ «Libro-cd: POSEÍA POESÍA», impar (3en1). [Accedit el 14-10-2020].
* ↑ «Escriptors i il·lustradors tarragonins presenten 'El Comecuentos', un llibre de relats breus», Reus Digital, 14 desembre del 2012. [Accedit el 14-10-2020].
* ↑ «Maternitats subversives», a Soy cámara, CCCB, 2017. [Accedit el 14-10-2020].

## Enllaços externs

* Joana Abrines a la Poeteca (català).
* Joana Abrines // Versos ilustrados, el seu bloc, en català i castellà.
* JOANA ABRINES Y JOAN GARAU (ES REBOSTER): “PUEDES DEFINIRTE SIN OPONERTE A NADA” (castellà)